KIRJALLINEN KYSYMYS E-0193/03 esittäjä(t): Stavros Xarchakos (PPE-DE) komissiolle. Ateenan liikenneongelmat.



Virallinen lehti nro 242 E , 09/10/2003 s. 0106 - 0107



KIRJALLINEN KYSYMYS E-0193/03 esittäjä(t): Stavros Xarchakos (PPE-DE) komissiolle (31. tammikuuta 2003) Aihe: Ateenan liikenneongelmat Kreikan sanomalehdissä ilmestyneiden tietojen mukaan komissio on rahoittanut ohjelmia (Euronett, Europrice, Afford, jne), joilla arvioidaan tiettyjen eurooppalaisten kaupunkien tietullijärjestelmiä. Joukossa on myös Ateena, jossa järjestetään alle 19 kuukauden kuluttua vuoden 2004 olympialaiset. Erään pitkään harkittavana olleen aloitteen mukaan Ateenassa otettaisiin käyttöön maksullinen järjestelmä (tietullit), jota sovellettaisiin keskustan liikenteeseen. On pantava merkille, että Ateenassa ei suunnitella muista eurooppalaisista kaupungeista (kuten esimerkiksi Brysselistä) poiketen minkäänlaisia tietunneleita, vaikka niillä voitaisiin helpottaa ruuhkautumista. Pitääkö paikkansa, että Ateenassa suunnitellaan tällä hetkellä tietullijärjestelmää? Missä yhteisön valtioissa moottoriteiden ja tunnelien käytöstä ei tarvitse suorittaa mitään maksua? Miten komissio suhtautuu siihen, että Ateenaan rakennettaisiin tunneleita, ja komissio rahoittaisi rakennushankkeita osittain? Tietääkö komissio, rakennetaanko osaksi yhteisön rahoittamaa Ateenan metroa määräysten mukaisesti? Onko asianmukaiset tutkimukset tehty kunnollisesti ja perusteellisesti, nimittäin Halandrin kaupunginosassa sortui vastikään (tammikuussa 2003) katu, ja eräälle rakenteilla olevan metrotunnelin yläpuolella sijaitsevalle tielle muodostui vajoama? Loyola de Palacion komission puolesta antama vastaus (2. huhtikuuta 2003) Komissio on rahoittanut lukuisia liikenteen hinnoittelua koskevia hankkeita neljännestä ja viidennestä tutkimuksen puiteohjelmasta. Hankkeissa analysoitavia kaupunkeja ja toimia ei valitse komissio vaan tutkimusryhmä. Ateenan hinnoittelun käsitteleminen useissa hankkeissa kuvastaa kreikkalaisten tutkijoiden menestystä ehdotuspyynnöissä. Päätös tiemaksujärjestelmän käyttöönotosta Ateenan kaupunkialueella kuuluu toissijaisuusperiaatteen mukaisesti toimivaltaisille viranomaisille eikä komissiolle. Komission tiedossa ei ole Ateenaa koskevia tiemaksusuunnitelmia. Verojen ja maksujen kantamisesta raskailta tavaraliikenteen ajoneuvoilta tiettyjen infrastruktuurien käytöstä 17. kesäkuuta 1999 annettu Euroopan parlamentin ja neuvoston direktiivi 1999/62/EY(1) on yhteisön säädös, jota sovelletaan yli 12 tonnin rekoista kannettavia veroihin, tietulleihin ja käyttäjämaksuihin. Alle 12 tonnin ajoneuvoilta tietulleja ja käyttäjämaksuja kantavien jäsenvaltioiden ei tarvitse noudattaa direktiivin 1999/62/EY säännöksiä, koska nämä tietullit ja käyttäjämaksut eivät kuulu sen soveltamisalaan. Tietulleja ja käyttäjämaksuja tulee pääsääntöisesti kantaa vain moottoriteiden tai muiden moottoriteiden kaltaisten monikaistaisten teiden käyttäjiltä tai siltojen, tunnelien ja vuoristosolien käyttäjiltä. Tällä haavaa jäsenvaltioista Irlanti, Suomi ja Yhdistynyt kuningaskunta turvautuvat pelkästään verotukseen kaupunkien välisten teiden käyttäjämaksujen tai tietullien sijasta. Kaupunkialueiden osalta Lontoossa otettiin helmikuussa 2003 käyttöön ruuhkamaksujärjestelmä. Vastaavia järjestelmiä on jo käytössä joissakin Norjan kaupungeissa, ja niitä suunnitellaan tai kokeillaan muissakin Euroopan kaupungeissa. Direktiivin 1999/62/EY 9 artiklan mukaan mikään ei estä jäsenvaltioita kantamasta muita kaupunkiliikenteen maksuja, kuten pysäköintimaksuja, kaupunkiliikennemaksuja ja ruuhkamaksuja. Näin ollen kyseiset kaupunkimaksut vaikuttavat olevan tämän direktiivin säännösten mukaisia. Kuten valkoisessa kirjassa Eurooppalainen liikennepolitiikka vuoteen 2010: valintojen aika(2) todetaan, komissio aikoo esittää yhteisön kehyssäännöstöä, jossa säädetään uudesta infrastruktuurien käytön hinnoittelun rakenteesta. Tätä suositti myös maaliskuussa 2003 kokoontunut Eurooppa-neuvosto (päätelmien kohta 54). Komissiolla on käytössään Ateenan metron maanalaisten laajennushankkeiden myönteinen kustannus-hyötyanalyysi. Laajennustyöt ovat parhaillaan käynnissä tai suunnitteilla, ja niitä rahoitetaan osaksi Kreikkaa varten kaudeksi 20002006 laaditusta yhteisön tukikehyksestä. Kreikan viranomaisten komissiolle toimittamien tietojen perusteella maaperän pettäminen eräällä Ateenan metron laajennustyömaalla tammikuussa 2003 johtuu siitä, että urakoitsija ei ole noudattanut hankkeen suunnitelmassa määrättyjä rakennussääntöjä ja -vaiheita. Urakoitsija vastaa kaikista kustannuksista, jotka aiheutuvat tämän vahingon seurauksien korjaamiseksi ja rakennustöiden turvallisen päätökseen saattamisen varmistamiseksi tehdyistä toimista. Ateenan metron rakennustyöstä vastaavien Kreikan viranomaisten on täytynyt tutustua kaikkiin tarvittaviin tutkimuksiin, kuten pohjatutkimuksiin ja maaperän suojelutoimiin, Ateenan metron rakennushankkeiden tarjouspyyntöjä ja urakkasopimusta varten. Komissiolla ei ole näyttöä siitä, että näin ei olisi toimittu. (1) EYVL L 187, 20.7.1999. (2) KOM(2001) 370 lopullinen.